b"\n_START_ARTICLE_\nPentomina\n_START_PARAGRAPH_\nPentom\xc3\xadna (tudi pentam\xc3\xadna) je poliomina, ki jo sestavlja pet skladnih neprekrivajo\xc4\x8dih se enotskih kvadratov ortogonalno povezanih po stranicah. Beseda pentomina izhaja iz starogr\xc5\xa1ke besede \xcf\x80\xce\xad\xce\xbd\xcf\x84\xce\xb5: p\xc3\xa9nte - pet in domina._NEWLINE_Obstaja 12 razli\xc4\x8dnih prostih pentomin, ki se obi\xc4\x8dajno ozna\xc4\x8dujejo s \xc4\x8drkami latini\xc4\x8dne abecede, katerim so delno podobne. Praviloma pentomina, ki izhaja iz zrcaljenja ali zasuka poljubne pentomine, ne \xc5\xa1teje za druga\xc4\x8den lik. Celotna mno\xc5\xbeica pentomin se imenuje tudi pentomino, oziroma pentamino. Naslednji liki:_NEWLINE_                                                                                 _NEWLINE_niso pentomine, saj so vsaj enkrat povezani le z ogli\xc5\xa1\xc4\x8dema. Tak\xc5\xa1ni liki, imenovani nepentomine, skupaj s prostimi pentominami tvorijo mno\xc5\xbeico likov, imenovanih (prosti) pentapleti. Pentapleti se pojavljajo v Conwayjevi igri \xc5\xbeivljenja._NEWLINE_Pentomine F, L, N, P, Y in Z so kiralne v 2 razse\xc5\xbenostih. \xc4\x8ce se doda njihove zrcalne podobe (F', J, N', Q, Y', S), se dobi 18 enostranskih pentomin. Druge, ozna\xc4\x8dene z I, T, U, V, W in X, so enakovredne njihovim zavrtenim zrcalnim likom. To je pomembno v nekaterih ra\xc4\x8dunalni\xc5\xa1kih igrah, kjer premiki zrcalnih podob niso dovoljeni, na primer v klonih Tetrisa in arkadni igri Rampart. Pentomine se poleg tetromin in drugih manj\xc5\xa1ih likov pojavljajo v ra\xc4\x8dunalni\xc5\xa1ki igri Pentix._NEWLINE_Z vsako od 12-ih pentomin se lahko pokrije ravnino. Vsaka kiralna pentomina lahko pokrije ravnino brez zrcaljenj._NEWLINE_Conway je pentomine ozna\xc4\x8deval druga\xc4\x8de. Namesto I je pisal O, Q namesto L, R namesto F in S namesto N. Podobnost \xc4\x8drkam je \xc5\xa1e bolj nenaravna (\xc5\xa1e posebej, ker je\xc2\xa0\xc2\xbbO\xc2\xab\xc2\xa0raven lik, in ni podoben dejanski \xc4\x8drki O). Prednost njegovega ozna\xc4\x8devanja je v tem, da uporablja 12 zaporednih \xc4\x8drk abecede. Ta shema se uporablja v povezavi z igro \xc5\xbeivljenja, in tako govori o pentomini R namesto pentomine F._NEWLINE_Pri obi\xc4\x8dajnem ozna\xc4\x8devanju se lahko zapomni le zadnji del abecede (TUVWXYZ) in besedo FiLiPiNo. Velikokrat velja prepri\xc4\x8danje, da je 5 tetromin premalo, 35 heksomin pa preve\xc4\x8d, tako da je 12 pentomin ravno prav.\n_START_SECTION_\nPentomine v knji\xc5\xbeevnosti\n_START_PARAGRAPH_\nPentomine, \xc5\xa1e posebej re\xc5\xa1itev pravokotnika 3 \xc3\x97 20 ([UXPI][LNFTWYZ]V), je v svojem znanstvenofantasti\xc4\x8dnem romanu Imperial Earth, objavljenem leta 1975, predstavil Clarke. Upal je, da bodo predstavljene tudi v filmu 2001: Vesoljska odiseja, vendar je prevladal \xc5\xa1ah._NEWLINE_V svojem otro\xc5\xa1kem romanu Chasing Vermeer iz leta 2003, ki ga je ilustriral Helquist, jih je predstavila tudi Balliettijeva. Prav tako v nadaljevanjih romana, The Wright 3 in The Calder Game."